Chu Io̍k-hiân

**Chu Io̍k-hiân** (), sī Tâi-oân ê chit-gia̍p iá-kiû soán-chhiú, bo̍k-chiân tī Tiong-hôa Chit-pāng Bī-choân Liông.

Chu Io̍k-hiân kok-tiong ê sî chiah khai-sí phah iá-kiû, āu-lâi ka-ji̍p Tāi-lí Ko-tiong Chheng-pāng-tūi, Tiong-kok Bûn-hòa Tāi-ha̍k Iá-kiû-tūi. 2015 nî kùi-tiong soán-siù hō͘ Lamigo Thô-oân í tē-7-lûn, tē-28 sūn-ūi kéng ji̍p-khì, siú-pī ūi-tì sī it-lúi-chhiú, gōa-iá-chhiú. 2024 nî, Chu Io̍k-hiân hêng-sú chū-iû kiû-oân khoân-lī, chòe-āu í 4 nî 4800-bān ê ha̍p-iok choán-tūi kàu Bī-choân Liông.

## Keng-le̍k

* Tâi-pak-chhī Tiông-khèng Kok-tiong Chheng-siàu-pāng-tūi
* Tâi-pak-chhī Tāi-lí Ko-tiong Chheng-pāng-tūi
* Bûn-hòa Tāi-ha̍k (Bí-hu Kī-jîn) Iá-kiû-tūi
* Chông-oa̍t Chún-eng (2014 nî 5 goe̍h 24－8 goe̍h)
* Kok-hùn Iá-kiû-tūi (2014 nî 10 goe̍h－2015 nî 10 goe̍h)
* Tiong-hôa Chit-pāng Lamigo Thô-oân (2015 nî 11 goe̍h 1 hō－2019 nî 12 goe̍h 16)
* Tiong-hôa Chit-pāng Lo̍k-thian Thô-oân (2019 nî 12 goe̍h 17－2024 nî)
* Tiong-hôa Chit-pāng Bī-choân Liông (2025 nî－)

## Te̍k-sû Kì-lo̍k
2016 nî 4 goe̍h 8 hō tī Sin-chng Iá-kiû-tiôⁿ tùi-chiàn Tiong-sìn Hiaⁿ-tīê pí-sài, tī 9-kio̍k-siōng tāi-táⁿ, phah chhut chi̍t-ki jī-lúi an-táⁿ, sī seng-gâi thâu-chi̍t-ki an-táⁿ.

2016 nî 5 goe̍h 7 hō tī Thô-hn̂g Iá-kiû-tiôⁿ tùi-chiàn Gī-tāi Sai-gû, bīn-tùi Lansford kòng chhut seng-gâi thâu-chi̍t-ki hőng-bú-láng.

2016 nî 7 goe̍h 24 tī Sin-chng Iá-kiû-tiôⁿ tùi-chiàn Tiong-sìn Hiaⁿ-tī, thâu-chi̍t-pái ta̍t-sêng tan-tiôⁿ siang-hiáng-phàu.

2016 nî 8 goe̍h 12 tī Thô-hn̂g Kiû-tiôⁿ tùi-chiàn Gī-tāi Sai-gû ê pí-sài, tāi-táⁿ bīn-tùi Lōa Hông-sêng kòng chhut seng-gâi thâu-chi̍t-ki móa-lúi choân-lúi-táⁿ, sī Tiong-hôa Chit-pāng sú-siōng tē-11-ki tāi-táⁿ móa-lúi choân-lúi-táⁿ.

2017 nî 6 goe̍h 9 hō tī Thô-hn̂g Kiû-tiôⁿ tùi-chiàn Thóng-it 7-ELEVEn Sai, 9-kio̍k-hā bīn-tùi  phah chhut seng-gâi thâu-chi̍t-ki chài-kiàn an-táⁿ.

2017 nî 11 goe̍h 18 tī Tang-kiaⁿ Kī-tàn kí-hêng ê Tē-1-kài A-chiu Chit-pāng Koan-kun Cheng-pà-sài tùi-chiàn Ji̍t-pún-tūi, 9-kio̍k-hā bīn-tùi Se-bú Sai ê tâu-chhiú Hirai Katsunori, kòng chhut tiong-chó-gōa-iá hong-hiòng ê ko͘-hun choân-lúi-táⁿ, pang-chō͘ Tâi-oân tit-tio̍h kui kài pí-sài ê thâu-chi̍t-hun, lo̍h-bóe mā tit-tio̍h pún-kài sài-sū Chòe-ka 10-jîn it-lúi-chhiú.

2019 nî 4 goe̍h 9 hō tī Thô-hn̂g Kiû-tiôⁿ tùi-chiàn Thóng-it 7-ELEVEn Sai, 9-kio̍k-hā bīn-tùi Khu Hō-kun kòng chhut seng-gâi thâu-chi̍t-ki chài-kiàn hőng-bú-láng, m̄-nā sī tan-tiôⁿ MVP, mā chiâⁿ-chò Tiong-hôa Chit-pāng sú-siōng thâu-chi̍t-ūi tan-tiôⁿ siang-hiáng-phàu sī "móa-lúi choân-lúi-táⁿ + chài-kiàn hőng-bú-láng" ê soán-chhiú.

2019 nî 6 goe̍h 29 tī Sin-chng Iá-kiû-tiôⁿ tùi-chiàn Hù-pang Hān-chiòng ê pí-sài, 3-kio̍k-siōng bīn-tùi Tân Sū-pêng kòng chhut pòaⁿ-kùi tē-21-hong, kah 1996 nî hā-pòaⁿ-kùi Sî-pò Eng ê  só͘ chhòng-chō ê Tiong-chit kì-lo̍k pêⁿ chè, 8-kio̍k-siōng bīn-tùi Iûⁿ-pin kòng chhut pòaⁿ-kùi tē-22 hong, phòa Tiong-chit 30-nî lâi ê kì-lo̍k.

2019 nî 8 goe̍h 24, tī Chiu-chè Iá-kiû-tiôⁿ tùi-chiàn Tiong-sìn Hiaⁿ-tī, tan-tiôⁿ 3-ki siang-sat-táⁿ, liân-sòa 3-ê táⁿ-se̍k siang-sat lóng kah liân-bêng kì-lo̍k pêⁿ chē.

2020 nî 4 goe̍h 15, tī Thô-hn̂g Kiû-tiôⁿ tùi-chiàn Thóng-it 7-ELEVEn Sai, Chu Io̍k-hiân seng-gâi thâu-chi̍t-pái tan-tiôⁿ 3-hiáng-phàu, jî-chhiáⁿ tē-2 hong koh pang-chō͘ kiû-tūi tī iân-tn̂g-sài lāi-té phah tńg-khì pêⁿ-chhiú ê kio̍k-bīn, tē-3 hong bīn-tùi Lâu Hian-tap kòng chhut chài-kiàn hőng-bú-láng. Keh-ji̍t koh kòng chhut tan-tiôⁿ siang-hiáng-phàu, 2-kang lóng-chóng 5-ki hőng-bú-láng, kah hit-tang-chūn tiàm Tiong-sìn Hiaⁿ-tī ê Chan Tô-iông tī 2017 nî 5 goe̍h 5 hō-6 hō chhòng ê kì-lo̍k pêⁿ chē. Khó-sioh Chu io̍k-hiân tī 8-kio̍k-hā hőng ōaⁿ lo̍h-khì, bô-iân thiau-chiàn liân-sòa 2-kang 3-hiáng-phàu ê kì-lo̍k.

2020 nî 4 goe̍h 25, tī Tâi-lâm Iá-kiû-tiôⁿ tùi-chiàn Thóng-it Sai, thâu-chi̍t-kio̍k tio̍h kòng chhut 2-hun-phàu, chhòng-chō khai-kùi 8-chiàn 8 hong ê kì-lo̍k, mā chhiau-kòe 1999 nî Hiaⁿ-tī Chhiōⁿ iông-phàu Ted Wood khai-kùi 14-tiôⁿ kòng chhut 8 hong ê kì-lo̍k.

2020 nî 6 goe̍h 6 hō, tī Thô-hn̂g Kiû-tiôⁿ tùi Hù-pang Hān-chiòngê pí-sài tang-tiong, 2-kio̍k-hā bīn-tùi Sosa kòng chhut tiong-iū-gōa-iá hong-hiòng ê 2-hun hőng-bú-láng, sī Tiong-hôa Chit-pāng tē-10,000-ki hőng-bú-láng.

2020 nî 8 goe̍h 9 hō, tī Chiu-chè Iá-kiû-tiôⁿ tùi-chiàn Tiong-sìn Hiaⁿ-tīê pí-sài lāi-té, 2-kio̍k-siōng bīn-tùi Chiu Lúi kòng chhut tiong-iū-gōa-iá hong-hiòng ê ko͘-hun hőng-bú-láng, sī seng-gâi tē-100 hong。

2021 nî 10 goe̍h 14 tùi-chiàn Tiong-sìn Hiaⁿ-tī kòng chhut hőng-bú-láng, sī Lo̍k-thian Thô-oân tūi-sú ê tē-1700 hong.

2021 nî 10 goe̍h 30, kòng chhut sài-kùi tē-20 hong, oân-sêng liân-sòa 3-nî 20 hong, sī Tiong-hôa Chit-pāng tē-3-lâng, pún-thó͘ tē-2-lâng.

2021 nî 11 goe̍h 11, tùi-chiàn Hù-pang Hān-chiòng tâu-chhiú Nâ Khái-chheng kòng chhut tiong-chó-gōa-iá hong-hiòng chài-kiàn hőng-bú-láng, sī seng-gâi tē-3-ki chài-kiàn hőng-bú-láng.

2023 nî 6 goe̍h 1 hō, tùi-chiàn Thóng-it Sai tâu-chhiú Keyvius kòng chhut tiong-gōa-iá hong-hiòng ê 2-hun hőng-bú-láng, oân-sêng seng-gâi tē-150 hong.

2024 nî 5 goe̍h 10 hō, tùi-chiàn Thóng-it Sai tâu-chhiú Kó͘-lîm Jōe-iōng phah chhut an-táⁿ, oân-sêng seng-gâi tē-900-ki an-táⁿ.

2024 nî 11 goe̍h 24, 2024 nî Sè-kài Iá-kiû 12-kiông Sài tùi-chiàn Ji̍t-pún, thè-pó͘ tio̍h-siong lo̍h-tiôⁿ ê Phoaⁿ Kia̍t-khái tam-jīm it-lúi-chhiú, 9-kio̍k-hā iōng chài-kiàn siang-sat kiat-sok pí-sài, hō͘ Tiong-hôa-tūi tit-tio̍h koan-kun.

2024 nî-té soan-pò͘ hêng-sú chū-iû kiû-oân (FA) khoân-lī, lo̍h-bóe tī 12 goe̍h 12 í 4 nî 4800-bān ê ha̍p-iok chèng-sek choán-tūi kàu Bī-choân Liông.

2025 nî 4 goe̍h 5 hō, tī Thian-bú Iá-kiû-tiôⁿ tùi-chiàn Hù-pang Hān-chiòng, 5-kio̍k-hā bīn-tùi Iû Têng-ui kòng chhut chi̍t-ki ko͘-hun hőng-bú-láng, mā-sī i seng-gâi tē-1000-ki an-táⁿ, sī Tiong-chit tē-30-ūi ta̍t-sêng ê soán-chhiú. Lēng-gōa iōng hőng-bú-láng ta̍t-sêng chhian-an sī Tiong-chit sú-siōng tē-jī-ūi (thâu-chi̍t-ūi sī Tiuⁿ Chì-hô). Kāng-chi̍t-ji̍t Tiong-sìn Hiaⁿ-tī ê Ông Ui-sîn mā phah chhut seng-gâi tē-1000-ki an-táⁿ, sī liân-bêng thâu-chi̍t-pái chhut-hiān nn̄g-ê lâng tī kâng-chi̍t-ji̍t ta̍t-sêng chhian-an ê chêng-hêng.

## Chit-pāng Seng-gâi Sêng-chek
### Tiong-hôa Chit-pāng
* (**Chho͘-o͘-jī** sī hit-nî siōng-koân ia̍h siōng-hó ê sêng-chek)

## Chham-khó Chu-liāu

## Gōa-pō͘ Liân-kiat

*
*